Papersnake/gushiwen huggingface dataset:
女郎山
姜夔（宋代）

不见郢中能赋客，可怜负此女郎山。
冰魂寂寞无归处，独宿鸳鸯沙冰寒。
夏日浮舟过陈大水亭
孟浩然（唐代）

水亭凉气多，闲棹晚来过。
涧影见松竹，潭香闻芰荷。
野童扶见舞，山鸟助酣歌。
幽赏未云遍，烟光奈夕何。
送种
牟巘（宋代）

六客堂前翠竹屏，双溪馆下碧鳞生。遍经此老行吟处，可是常行簿领人。

吏为求蚕觅休假，官因祭灶请比邻。也知矮屋难淹滞，且与空山作好春。
次韵王信州
邓肃（宋代）

煤炱飞上天，沉沉三日雾。
银河一压摧，狂雨恣横骛。
我恐铁骑来，疾驰不纳屦。
气豪如项羽，势猛似黥布。
瀰漫江海接高穹，石牛未洗血泥红。
天吴八首真奇怪，咄嗟平地作银宫。
我贫家火不星灶，赤脚灭没泥涂中。
目断晓风生少女，又复茅檐飞白龙。
惭愧北来王夫子，籍籍声名满都鄙。
朝吟千赋暮千诗，松腴亦须枯海水。
莫倚文章似孟坚，未用风流追乐天。
且以光芒破阴晦，挽回日色到桑田。
乐岁天公有严约，斥落旄头沉贯索。
从公日醉三百杯，不怕西风动旗脚。
春贴子 其二
真德秀（宋代）

灯市千门月，花时万井春。朝来资善议，犹自问穷民。
题请息斋六言
范成大（宋代）

见影蜮犹铋铋，闻声厖尚狺狺。
问谁毛生名纸，知我角出车轮。
秋夜寄何伯友 其一
伍瑞隆（明代）

两夜霜渐白，一山秋尽红。门疏蒋翊客，心忆淮南丛。

海气槛前树，雁声天末风。怜君不得见，搔首嗟飞蓬。
寄题兴州晁都官
司马光（宋代）

名郎游胜地，心迹继风流。昔为题诗著，今因好事修。

四山相照映，五马屡淹留。想见波光净，依然一片秋。
昆崙行送大司空朱公驰驿还豫章并呈唐太常万直指
胡应麟（明代）

君不见黄河之水来昆崙，浊流万里经龙门。环嵩绝华不少息，吞吐日月排乾坤。

天吴扬澜九河溢，大泽龙蛇起原隰。洪荒不解尧舜忧，平成却藉司空力。

自从大禹作司空，百川四渎俱朝宗。锁压支祈镇淮甸，至今玉策垂神功。

国家定鼎幽燕北，财赋实仰东南域。河渠一线廑帝衷，维时首赖平江伯。

二百年来飞挽停，肃皇之末何邅迍。千艘莫进饷道阻，临朝南顾嗟群臣。

我公崛起江之右，列星显化神明胄。匡庐彭蠡毓精华，西山南浦钟奇秀。

早年通籍谒承明，中岁翱翔汉两京。一朝起任虞庭事，九官四岳咸推能。

沛渠已淤徐方塞，巨浪滔天势难遏。两岸洪波迥莫分，百年故道谁能识。

神功实始南阳口，夏村既道留城走。报国难将宠辱惊，乘时大展经纶手。

栉风沐雨卧不宁，追逐魍魉驱玄冥。八年胼胝勋绩就，青天不动黄流平。

东连扬子息江涛，北望天津散海潮。车书万国看王会，玉帛群方贺圣朝。

隆庆之中河再决，帝谓元臣有遗烈。一麾暂驻淮泗清，风雷寂静波涛绝。

飞廉导车屏翳从，冯夷海若应潜踪。金书鸟篆迹灵秘，异时彷佛岣嵝峰。

大禹功高古来少，姬旦才多心转小。门下争看桃李荣，车前肯使骅骝老。

纷纷制作悬丹霄，驰驱阮陆追风骚。元和文誉斗山重，天宝才名今古豪。

三朝出入方垂注，投簪忽拥南归骑。苍生常恐谢公閒，黄阁难留疏广去。

楼船箫鼓出皇州，锦缆牙樯作胜游。群公祖帐灞陵晚，万姓环看渭水秋。

迢递关城望乡邑，浮云渐送匡山色。暂舣兰舟水驿滨，故老相逢话胸臆。

酒阑倚剑心飞扬，语及前朝俱感伤。丈夫报国志犹在，星辰错落双干将。

旌旗明发川原阻，著绣昼行谁与伍。滕王阁上几留宾，孺子亭前频吊古。

即今廊庙求贤急，肯使元勋卧黄石。绿野堂开祗暂留，终须勉为苍生出。

五老东南势转尊，三台佳气正氤氲。鸾笺倘逐蒲轮到，极目燕台五色云。
纵游深山随所遇记之
陆游（宋代）

山径欹危细栈通，孤村小店夕阳红。
竹郎有庙临江际，木客无家住箐中。
齿发
陆游（宋代）

暮境侵寻岁月遒，齿摇发脱又经秋。
此身要是归衰谢，外物何须更固留。
皁白从来憎了了，登临且复送悠悠。
嗣宗痛饮图南睡，万身输君此一筹。
存中过余山中言及乱时所遭赋此为赠
赵汸（元代）

衣冠早日见升平，谈论雍容接老成。已𢬵图书归劫火，偶从老刃得馀生。

大裘千丈仁人志，九食三旬达士情。共看寒梅开腊后，东风渐转北枝荣。
冬日西岩燕集分得陵字
佘翔（明代）

岧峣楼阁白云层，何意龙门客并登。望入烟萝山似黛，歌翻金石酒如渑。

阶前玉露荣丛桂，坐上春风盛朗陵。短发萧然狂不厌，扁舟雪夜兴堪乘。
南湖
陶弼（宋代）

宁越佳山水，南湖水浅清。
暗泉通古庙，凉气入军城。
有禁鱼常乐，无机鸟不惊。
远蕃{左舟右同}舶至，海我有暮潮平。
送空兄 其一
释慧空（宋代）

空不议宗宗乃通，宗不识空空乃同。同风更得通风句，只这空宗是祖翁。
廉上人得玄晖活法
释居简（宋代）

微抹岑楼不见尖，澹迷山阁不蜚檐。一从蒙澒云收后，活法知谁付阿廉。
题可耕渔处
顾逢（宋代）

自得田园趣，临溪屋数椽。
最堪犂钓处，只在水云边。
细雨归庄犊，斜阳晒网船。
烹鲜供一饱，垂老正相便。
徐老人至
廖大圭（元代）

久闻儿辈正匆匆，水国归来一室空。白日有谁来过我，北邻七十二年翁。
邦杰惠砚纸墨三物谨成古体诗一首上谢
吕本中（宋代）

歙溪孕石成縠纹，歙山松煤烟入云。敲冰落手卷盈轴，顿使几案生清芬。

魏侯哦诗日更好，静到溪山未枯槁。肯分三物到幽人，不留自起太玄草。
踏莎行·厚载门外荷池小憩
黄之隽（清代）

白日愁人，红尘困我。叶田田处刚经过。者边驯鸭浴双雏，者边刚艇横三个。

便想江南，莲舟唱和。鸭儿争脱红裙裹。不须挨到看花开，未花已遣情无那。
题王谢燕游图为杨少监作 谢安石
俞德邻（宋代）

夕阳亭中语未已，一合乾坤匝疮痏。疮生望公公不起，携妓东疮玩疮水。

神州陆沈宁不耻，正赖丝竹陶写耳。淮淝风鹤繇密指，固应孩视桓元子。

吁嗟公乎真杰士。
送蔡伯毅先生挈眷渡华
王松（宋代）

扶桑濯足已多年，忽梦乘槎到日边。慰母昔闻毛义檄，赠君今授绕朝鞭。

河山感慨新亭泪，风雨凄凉宝剑篇。翘首嵩云天万里，归秦梅鹤举家仙。

公义私情两不偏，分明去就事争传。未忘宗悫乘风志，犹忆兰成射策年。

北望中原悲逐鹿，西瞻浪泊感飞鸢。虬髯肯向扶馀老，棋弈长安一著先。
题龙树寺名流高会图二首 其二
缪荃孙（清代）

卅载重洄溯，名流剩几人。呕心工著述，屈指半沈沦。

坛坫谁推毂，山河感吐茵。龙门犹在望，翘首楚江滨。
湖上
宋祁（宋代）

湖上烟光九月天，于今墟落古西偏。
风波罢后汀洲静，两两凫鹥曝翅眠。
强同年次子挽诗二首
陈造（宋代）

识子初衿佩，暂然自夙成。
风猷乃公似，文字老夫惊。
遽陨连城器，难推造物情。
新宫漫仙伯，政复待君铭。
春感四章 其四
曹家达（清代）

苜蓿出西域，遗种无地无。谁怜径寸草，旧为神马刍。

骏骨繁已朽，蹴者遭枉诛。盛时为国珍，衰落弃路隅。
劝农六首 其一
张嵲（宋代）

出郭循溪路向东，隼旟悠飏满春风。峰峦沐雾尚阴澹，桃李出墙能白红。
西叔兄生日
魏了翁（宋代）

花底班行锦样明，中閒宁少紫青人。
更无入诵成都赋，拟抗声来问大钧。
将登黄鹤楼
林光（明代）

此楼胜概传今古，此日须谁共一登。秋气转清山自好，篇诗欲赋我何能。

眼前绝景应相候，梦里危栏久已凭。樽酒倘逢仙子约，西风双鬓任鬅鬙。
寄介然二首
吴则礼（宋代）

生事石田茅屋，世家青琐金銮。
崇福略无王事，自惭也费县官。
和文与可洋州园亭三十咏其十五无言亭
苏辙（宋代）

处世欲无言，事至或未可。
唯有此亭空，宴坐聊从我。
寿计院族兄
刘克庄（宋代）

晏温全不似霜天，开遍芙蓉蜀锦鲜。
昔我父兄悭上寿，今君翁媪各稀年。
清狂尚欲簪花舞，答飒无端据槁眠。
闻道日边消息好，除书断在一阳前。
盆菊吟
李学一（明代）

人皆爱桃李，桃李竞春葩。朝花暮流水，零落令人嗟。

岂若盆中菊，幽香未有涯。奇英含晓露，劲节傲霜华。

对此意独深，孤芳日转加。谁云三径远，即此是陶家。
以坡公君如大江日千里我如此水千山底为韵作
赵蕃（宋代）

闻君射策日，落笔字数千。
行看玉堂试，阔步踵英躔。
九月六夜梦中作笑诗觉而忘之明日戏追补一首
陆游（宋代）

吾家笑疾自士龙，我才虽卑笑则同。
纷纷世事何足计，尽付抚掌掀髯中。
清樽可醉风月好，虚空万象皆绝倒。
问居此笑是喜不？道得老夫输一筹。
铜官山书斋
谢遴（明代）

坐卧深林里，窗开别一天。山腰埋宿雨，石面泻流泉。

路尽云犹触，村分树尚连。烟霞吾所恋，只此可忘年。
怀梅水村十绝用张小山韵
赵必象（宋代）

梅花集里识真梅，曾读梅花偈子来。
四海交游君倒指，江南只有贺方回。
读易
杨传芳（明代）

圣人学易，三绝韦编。当其七十，尚欲假年。吾今行年，五十有九。

伯玉知非，在十年前。圣人从心，在十年后。
雪井
张洪（宋代）

仙翁远自何方至，兀坐山头息已绵。相地偶无松下雪，寻源因得地中泉。

悬瓶直下千寻绠，甃石虚涵一镜天。冰玉忽惊云外泻，渴麋随得到堂前。
次赵继公得未开牡丹之什
李新（宋代）

洛阳二月三月春，车轮马足飘香尘。
金钱散尽花不见，买得桃李犹非真。
偈二首
释道川（宋代）

群阴剥尽一阳生，草木园林尽发萌。
唯有衲僧无底钵，依前盛饭又盛羹。
和春阴倦游
韦骧（宋代）

铃阁兴何幽，公庭讼不留。未能清昼寝，偶作夹城游。

竹色仍烟翠，梅香趁水流。持杯听暮角，一任起楼头。
怀寄彭城朋好十首之八王七
贺铸（宋代）

子敏超龙级，得官何处州。
它时趋洛下，独与士龙游。
贺侍郎
游志甫（宋代）

预喜新元八秩逢，渭川曾说兆非熊。
清癯骨相今迂叟，纯雅文章昔醉翁。
乔木旧推清望重，植槐新长绿阴丰。
都将祝颂无穷意，写入金杯寿酒中。
读文冢铭
吕南公（宋代）

长沙进士何襟灵，辞源浩瀚如翻倾。十五年间聚文藁，得三千纸封为茔。

自怜意气颇足惜，题作文冢仍镵铭。富哉言章有如此，恨不尽见空传名。

吾闻人文乃儒效，用之佐治王化成。五帝三王实推济，孔孟忧世存书经。

真儒不作世已异，文士所说非所行。趋时治己两不振，奋笔多是图生荣。

唐文旧录二万卷，于今大半归漂零。昌黎河东幸存显，自外寸片谁与称。

故知辞藻贵遭遇，身后纸札皆劳形。当年不用更埋聚，伤嗟此似秦儒坑。
洛中送人还江东
储光羲（唐代）

洛城春雨霁，相送下江乡。树绿天津道，山明伊水阳。

孤舟从此去，客思一何长。直望清波里，唯馀落日光。
凝香迳
曾协（宋代）

白葛乌纱一迳长，心清草木自成香。
何须炉裹烟成缕，不用衣间紫作囊。
又和前韵十首
廖行之（宋代）

梅君消得为高吟，素艳曾无媚世心。
粲粲墙隈自潇洒，江南到处有知音。
别王深甫
刘攽（宋代）

四海不易遇，各自东西人。那知汝颍间，三岁为比邻。

爱君故清真，有以敦薄鄙。亦作酒客难，调笑鸱夷子。

一旬辄携手，曷日不寄声。相期此胸中，无若平生情。

士贫非农商，敢惮抱关役。经术又不如，空愧上书客。

飞鸿羁旅怀，流水离别心。长因东南风，一冀子徽音。
八景歌 其三
赵汝燧（宋代）

朝氛吐吞影模糊，嫩日隐见光卷舒。湘峦滴翠石径滑，远近憧憧人趁虚。

天风作意扶霁色，嘘拂昏翳半明灭。槿篱髣髴橘林隔，一竿斜插酒旗揭。

嗟此何景兮山市晴岚，丹青欲尽良独难。
绍兴二十八年祀圜丘
学士院（宋代）

赫赫巍巍，及时纯熙。
昊天成命，后则受之。
登迈邃古，光被声诗。
有币陟配，孙谋所贻。
合肥怀古三首
吴资（唐代）

曹公教弩台，今为比丘寺。
东门小河桥，曾飞吴主骑。
法曲（入破第二）
曹勋（宋代）

清昼静居香冷，风动万年枝。凉应兑卦体。秋色鸣轻飔。冥心运正一。御铁牛、耕寸地。都种金钱花，秀色照戊己。新霜万物凋谢，我常无为。冲起浩然气。抱冲和，人间世。登高共赏宴，泛东篱。菊尽醉。谁会。登高意表、迥出凡尘外。
减字木兰花
沈瀛（宋代）

荷公临止。宾客惯看儿亦喜。歌雅歌风。《通鉴》《通书》又《史通》。

欲相酹酒。瓦缶田家羞出寿。甚欲舟何。愧没瑶觞玉斝多。
次曾宏甫赴光守留别二首韵
曾几（宋代）

听说光州好，淮山是四邻。
凝香无一事，奠枕有馀民。
世以文章著，朝须宠数频。
西湖便归去，应不待班春。
送徐仲洪尉南安八首
彭龟年（宋代）

血气谁无未免争，腰牛公牍角蜗情。
半非半是先须识，但要吾心似水平。
谢客起早自嘲
刘辰翁（宋代）

笔起春如海，辞穷客到家。敲门嗔不应，只是隔梅花。
陈明卿自吴门见访诗以别之
李孙宸（明代）

宦辙南来似梗浮，故人何意远相求。长江正望吴门练，九月先移剡雪舟。

霜落枫林千里梦，夜凉鸿雁一天秋。干戈世路同增感，不独尊前有别愁。
七言奉寄三衢赵少师
沈辽（宋代）

浮石山前十里松，逍遥谁在白云中。孔光蚤上三公印，卫武终云百岁翁。

禅客方谈无上道，史官空记太平功。昔年翘馆青衫客，非佛非心江水东。
系裙腰（愁别）
刘仙伦
（宋代）

山儿矗矗水儿清。船儿似叶儿轻。风儿更没人情。月儿明。厮合造、送人行，眼儿蔌蔌泪儿倾。灯儿更冷清清。遭逢着雁儿，又没前程。一声声。怎生得、梦儿成。
句
李建中（宋代）

山程授馆闻鸿夜，水国还家欲雪天。
戏咏五友
薛瑄（明代）

五友留连兴趣多，相看长是动吟哦。梅花酸实垂垂盛，兰畹香风细细过。

老大竹根生嫩笋，轻通藕蒂长新荷。不知黄菊花开日，已别还应未去何。
减字木兰花·雨馀还览
倪偁（宋代）

雨馀还览。隐隐遥岑花病眼。嫩绿浮湖。百顷蒲萄染不如。晨光绝胜。不许纤尘微点镜。满目皆诗。莫怪骚人语益奇。
送友人
薛涛（唐代）

水国蒹葭夜有霜，月寒山色共苍苍。
谁言千里自今夕，离梦杳如关塞长。
粮船汹如虎
姚燮（清代）

粮船汹如虎，估船避如鼠。粮船水夫缠青巾，上滩下滩挽长绳。

十十五五无留停，估船不敢鸣锣声。催粮吏官坐当渡，皂隶挥鞭趱行路，趱尔今朝入关去。

估船偶触粮船旁，旗丁一怒估船慌，蛮拳如斗乌能当？

愿输烛酒鸡鸭羊，庙中罚祭金龙王。
钟山赓吴沉韵
朱元璋（明代）

嵯峨倚空碧，环山皆拱伏。
遥岑如剑戟，迩洞非茅屋。
青松秀紫崖，白石生玄谷。
岩畔毓灵芝，峰顶森神木。
时时风雨生，日日山林沐。
和鸣尽啼莺，善举皆飞鹄。
山中道者禅，陇头童子牧。
试问几经年，答云常辟谷。
凉轩
张方平（宋代）

楼下凉轩六月凉，风窗一枕傲羲皇。寿山云影浮空近，罗谷泉声绕砌长。

迥觉风尘非此世，不须雪月更交光。最宜羽客冰霜骨，共引瑶卮沆瀣浆。
临江仙·寒甚正前三五日
万俟咏（宋代）

寒甚正前三五日。风将腊雪侵寅。彩鸡缕燕已惊春。玉梅飞上寅，金柳动天津。□□□□□□□，□□□□□□。□□□□□□□。春盘共飣餖，绕坐庆时新。
激清轩歌为吕旭作
朱同（明代）

左史裔孙东篱子，筑室先茔俯清泚。登车揽辔怀昔人，高揭轩名照窗几。

忆昔赵宋自南渡，国计每被奸臣误。忠臣烈士何代无，裂眦冲冠向谁诉。

贼臣专制无敢言，左史秦檄盈书编。谠言直论破鬼胆，父子辉映相后先。

桑田久矣沦沧海，贼子奸臣复谁在。大义长行天地间，白日悬空耿光彩。

闻孙传家有真迹，宝爱不啻连城璧。每言传迹不传心，祖孙何曾异今昔。

当年邂逅游芹宫，樽酒几度良宵同。长夜挑灯诵遗藁，义气凛凛横心胸。

携书自我来京国，两年不见澄清色。夜深回首黄山云，风露满空秋月白。
偈颂二十九首 其四
释清了（宋代）

穷微丧本，体妙失宗。一句截流，渊源及尽。
病中承诸兄弟问讯奉荅二首 其一 子浚
皇甫汸（明代）

花月坐伤春，蓬心属病身。閒来看鹤舞，静里学熊伸。

采药怀三秀，逃虚愧六尘。犹闻枉芳讯，何以报情亲。
荆州即事药名诗八首
黄庭坚（宋代）

天竺黄卷在，人中白发侵。
客至独扫榻，自然同此心。
初夏六首
方回（元代）

梅熟琵琶肥，山寒更衲衣。
爨童锄菜去，饥雀入厨飞。
湖海归来晚，亲朋乱后稀。
可容无定力，事事与心违。
杂曲歌辞。西洲曲
温庭筠（唐代）

悠悠复悠悠，昨日下西洲。西洲风色好，遥见武昌楼。

武昌何风风，侬家定无匹。小妇被流黄，登楼抚瑶瑟。

朱弦繁复轻，素手直凄清。一弹三四解，掩抑似含情。

南楼登且望，西江广复平。艇子摇两桨，催过石头城。

门前乌臼树，惨澹天将曙。鹍鵊飞复还，郎随早帆去。

回头语同伴，定复负情侬。去帆不安幅，作抵使西风。

他日相寻索，莫作西洲客。西洲人不归，春草年年碧。
再过宜兴舟中见芍药数枝忆淮乡花之盛为之怅
仲并（宋代）

少时暮暮复朝朝，一水相望恨未消。
岸曲横舟试回首，隔帘斜立数妖娆。
海棠春（春景）
马子严（宋代）

柳腰暗怯花风弱。红映秋千院落。归逐燕儿飞，斜撼真珠箔。

满林翠叶胭脂萼。不忍频频觑着。护取一庭春，莫弹花间鹊。
和西湖竹枝词
杨庆源（元代）

小姑女儿住里湖，年来十八十三馀。自从湖口送郎去，马上金钱不受呼。

湖中采菱菱刺长，芡头新剥掌中藏。掌中芡子眼中泪，化作鲛珠来遗郎。
送王缋
裴夷直（唐代）

翠羽长将玉树期，偶然飞下肯多时。

翩翩一路岚阴晚，却入青葱宿旧枝。
杂兴十首 其五
程俱（宋代）

胡葵向晨照，日引一尺长。松栽四五年，擢干未出墙。

漙漙露方晞，借此颜色芳。各留一寸心，试待九月霜。
和寿冈杨先生上丁四首
彭龟年（宋代）

书窗兀兀到斜曛，羊胛烹来我亦欣。
莫讶广文官独冷，水光一抹当罗裙。
寒夜宴别陈叔晦
王恭（明代）

县城高馆宴离觞，共对寒灯别意长。孤嶂啼猿惊落叶，谁家残笛度微霜。

云山驿路遥相送，鱼鸟沧洲旧莫忘。知尔怀人何处是，秣陵春树远苍苍。
书高翰林绘闽峤归云送周扩泰还长乐
王恭（明代）

一风东来吹海山，南云北云飞度关。北云毕竟从龙去，何意南云将鹤还。

云飞适与飘风遇，片片经天散仍聚。但见无心出岫閒，宁知变态为霖去。

周子辞天便拂衣，龙门解薜上金扉。吴钩入水疑双化，赵璧连城喜独归。

归来海上还耕钓，食稻安眠开口笑。白首谁同晚节高，黄山独契归云妙。

闻道龙门怅别深，为君双笔绘家林。秋天夜夜多归梦，应羡孤云还故岑。
溪上
陆游（宋代）

散发倚胡床，风生水面凉。
单衣缝白紵，双屦织青芒。
荷叶犹微赤，藤花已半黄。
归来村路晚，渔火耿苍茫。
琐窗寒 忆妹
叶纨纨（明代）

萧瑟西风，啼螀满院，辘轳声歇。流萤暗照，归思顿添凄切。

更那堪、近来音稀，盈盈一水如迢迭。想当初相聚，而今难再，愁肠空结。

从别。数更节。念契阔情悰，惊心岁月。旧游梦断，此恨凭谁堪说。

渐江天、香老蘋洲，征鸿不向愁时缺。待听残、暮雨梧桐，一夜啼红血。
次韵 其三
韩淲（宋代）

青山常对我轩窗，更有澄江作小堂。今日尘埃无自奈，且乘凉雨卧行床。
养虎
孔平仲（宋代）

西邻养虎已被齧，东邻养虎计何拙。哺之既久爪牙强，定看一日难羁绁。

寄语东邻宜早图，野心变态在须臾。壮士匣中有神剑，欲斩虎头君许无。
舟行青溪道中入歙十二首
方回（元代）

晚风微劲喜新晴，夜半船窗漏月明。
卧看孤篷摇水影，悠然枕上一诗成。
送人归苕溪
周文璞（宋代）

愤王祠庙桃花下，愁苦看春又隔年。今夜白蘋风更恶，去时须傍采菱船。
偈颂一一二首 其九十九
释清远（宋代）

东西南北四方人，地阔天遥最是亲。衡岳天台连魏阙，轻轻弹指不劳神。
对月
周密（宋代）

空寒坐庭玉，四至皆白天。千林无俗声，一叶时琤然。

竹高散飞霜，池冷镕流铅。月以虚而明，心以虚而玄。

心光射月彩，炯炯彻九渊。高吟撼老桂，惊起秋兔眠。
和武善夫韵二首 其一
耶律楚材（元代）

佐主焦劳力已殚，微才安可济时难。开樽北海希文举，携妓东山笑谢安。

雨露新恩君责重，桑榆老境我年残。何时致政闾山去，三径依然松菊寒。
衢州见桔树累累
王彦泓（明代）

笑蹙长蛾熨齿酸，酒阑常记手掺掺。车边碧树垂朱颗，谁为天涯寄合欢。
梅花集句 其七十六
李龏（金朝）

阅尽冰霜念已乾，秦南燕北见君难。自怜野客都无着，拈得花枝不忍看。
初至豫章二首
吴芾（宋代）

邦人知我入城闉，夹道焚香喜色新。
愧我倦游灰百念，顾将何以慰斯人。
禹穴
周弼（宋代）

若有藏瘗空山中，谁人反闭玉笥峰。
虎潨不得不启封，立石缭之应万重。
不知灵变从何发，爆然夜半横分裂。
但留一线与人窥，未放白云全漏泄。
古木苍藤闭莫开，穴中惟听走风雷。
神仙必有便门出，得见飚轮自往来。
句 其三
赵佶（宋代）

北斗七星三四点。
和令狐相公郡斋对紫薇花
刘禹锡（唐代）

明丽碧天霞，丰茸紫绶花。香闻荀令宅，艳入孝王家。

几岁自荣乐，高情方叹嗟。有人移上苑，犹足占年华。
又送从道
石介（宋代）

常欲饱煖天下人，其道未得一寸施。子有二亲皆七十，糠覈不充常寒饥。

昨日访我破屋下，具鸡一只酒一卮。子起却盘箸不举，吾亲未省曾食之。

对我嘘嚱涕泗下，孝子之心真可悲。子固与我同一体，相间岂复有毛皮。

顾子之亲则吾亲，吾亲冻馁无柰何。饱煖天下心徒为，送子出门成此诗。
赠狄梁公十二代孙国宾
梅尧臣（宋代）

雄雉飞上天，牝雉白日鸣。
驱逐凤皇雏，百鸟不出声。
岂无雕与鹗，至死莫得争。
孤鹤独不惧，使风羽翼成。
鹤性本君子，嘹唳通太清。
至今有其孙，踉跄田中行。
明时与稻粱，重节亦贵名。
尔无冲天力，且与鶖鶬并。
慎勿啄泥秽，坐使白鹭轻。
孤桐行
戴炳（宋代）

孤桐结根倚崖石，俯瞰清溪照虚碧。枝叶扶疏朱夏寒，上有翔鸾旧栖迹。

风霜冉冉岁月深，老柯半朽苍皮蚀。其中素抱金玉声，以暗投人人不识。

人不识，多苦心，樵夫斤斧莫相寻。宁教枯死倒涧壑，不从爨下求知音。
复用前韵并答鲁直明略且道见招不能往
晁补之（宋代）

铜斗承糟醉张口，口和渔阳拍铜斗。
去年抛却青竹竿，女嬃婵媛呼我还。
我初不解世中语，淡面那久王侯间。
未须头出千人上，要有廖君黄子赏。
竹林清风前日生，豫章冥冥云拥城。
二人不来草木长，带铗陆离谁与荣。
步行夺马从此起，谈笑封侯谁氏子。
平生不识笳鼓悲，虚读君诗舍然喜。
君不见大贤远抱与俗难，何须酒盘柔指鸣哀弹。
二人高韵已寥廓，黄鹄之飞那得攀。
绳桥可度见可喜，家贫马骨高三山。
题杜居士
许浑（唐代）

松偃石床平，何人识姓名。
溪冰寒棹响，岩雪夜窗明。
机尽心猿伏，神闲意马行。
应知此来客，身世两无情。
次韵张慵庵观予奕棋
方回（元代）

与牧猪奴可不同，嗟予老矣尚心童。戏拈玉子鸣飞雹，良喜青裾驻织葱。

浪设机关何所益，仅存边角未为雄。小鬟有着能相恕，冷被傍人笑此翁。
两割肉行
陈鹏年（清代）

松明孝妇两臂枯，刀痕溅血双模糊。一救阿翁一奠夫，肌肤刲尽形容癯。

翁病不廖夫不起，儿命虽存顷刻耳。捐躯不得且割身，以盏羹汤尽生死。

鬼神夜泣天为愁，病者旋愈死已休。祇今七十获遐福，寿考百岁焉能酬。

臂瘢夜寒老泪湿，阶下儿孙早林立。拖青曳紫共扶持，笑口聊开锦堂集。

君不见当时松明村，仓卒盗贼如云屯。一开孝妇即却走，乡闾无恙鸡犬存。

此事流传咸叹息，立懦廉顽本奇特。世上岂无枭獍与穷奇，解道平人不如贼。
书南堂壁
陆游（宋代）

数间破屋住荒郊，暑雨时须自补茅。
多病篇章无杰思，长闲樵牧有新交。
荒唐但向先师媿，肮脏宁辞薄俗嘲？偶有会心成独笑，一林春笋放烟梢。
念奴娇·怒涛驾雪
朱唏颜（元代）

怒涛驾雪，＊千骑、争赴危坡奔注。高阁凌空图画出，邈邈荆扬佳趣。梦泽云宽，邗沟霜净，影落晴檐柱。南来王气，消沉榛莽深处。堪笑亡国危机，沉江铁锁，欲把东吴拒。司马家儿那解事，神算真成天遇。商意悲凉，宫词凄苦。忍听临风句。无情江水，不将遗恨流去。
潇湘神·建云斿
黄公绍（唐代）

建云斿。建云斿。土风到处总相犹。朝了霍山朝岳帝，十分打扮是杭州。
西湖绝句六首 其一
萨都剌（元代）

涌金门外上湖船，狂客风流忆往年。十八女儿摇艇子，隔船笑掷买花钱。
夏意
祁顺（明代）

残莺无语燕差池，眼底江山处处宜。倚树乘风忘举扇，读书消处胜围棋。

吟搜景物牵情远，梦绕家乡睡醒迟。五十年来闲是福，此身羞作楚臣悲。
和韩李花 其二
王十朋（宋代）

皇都二月桃李盛，朱轮翠盖方纷拿。东君世情亦太甚，十分春在侯门花。

试吟怨句问苍昊，一种春工何损加。白华秉烛光照夜，此树不属孤寒家。

造化无言意潜告，我爱万物初无差。物情禀受苦自异，奚有厚薄施萌芽。

劝君勿为花致怨，居易俟命思无邪。
次韵任龙图留别
史浩（宋代）

挂席桅樯倚数寻，小风吹饱思难禁。三千奏牍曾医国，十万兵屯已属心。

江路疏梅春意近，楚天孤鹜晓烟沈。是中秀句应无限，著眼归鸿迟好音。
又次韵彦博游无为寺二首
李流谦（宋代）

东风力弱未扬埃，密泛丛兰有意哉。
可是伸眉须酒满，只应弹意又花开。
吹毛句妙无人领，击钵诗工着底催。
照水只愁羞冕绂，勋名盖世亦时来。
促拍满路花 其二 瑞荫亭赠锦屏苗道人
赵师侠（宋代）

连枝蟠古木，瑞荫映晴空。桃江江上景，古今同。忙中取静，心地尽从容。

扫尽荆榛蔽，结屋诛茅，道人一段家风。

任乌飞兔走匆匆。世事亦何穷。官闲民不扰，更年丰。

箪瓢云水，时与话西东。真乐谁能识，兀坐忘言，浩然天地之中。
生生亭
孟郊（唐代）

滩闹不妨语，跨溪仍置亭。置亭嵽嵲头，开窗纳遥青。

遥青新画嵽，三十六扇屏。褭褭立平地，棱棱浮高冥。

一日数开扉，仙闪目不停。徒夸远方岫，曷若中峰灵。

拔意千馀丈，浩言永堪铭。浩言无愧同，愧同忍丑醒。

致之未有力，力在君子听。
依韵和志国首夏霖雨之作
强至（宋代）

平溪涨雨欲过人，后土浮泥苦寄身。
但得薰风如舜世，未应大水似尧民。
渊鱼弄沫知生乐，林鸟啼饥与死滨。
急浪横流成浩荡，阴云狂态转纷纶。
杯觞自好消长日，草树犹疑泣晚春。
杖策北园寻傲吏，葛衣飘洒任吾真。
述画诗
高其佩（清代）

吾画以吾手，甲肉掌背俱。手落尚无物，物成手却无。

人甫具两尚，便见双瞳珠。情性本万殊，所事因相符。

贵之料弗慕，贱之宁受呼。易老在用智，不老缘其愚。

于我画可见，非我手可摹。
次韵吴伯庸竹间梅花十绝
释绍嵩（宋代）

一度春来一度新，夕阳花坞净无尘。
负暄孤坐松根石，细看横枝间绿筠。
满江红（再和）
李曾伯（宋代）

立雪寒窗，照肝胆、了然明白。浑似得、齐宫气象，郢楼颜色。天籁无声随物应，阳春有脚从中入。与邦人、稽首谢天工，元冥德。

人正作，潇湘客。谁谓有，蓝关役。对江天暮景，鹅溪描出。银浪卷飞鸥一片，玉枝擎重龙千尺。羡联镳、曾作岳峰游，前方伯。
短箫铙歌
朱谏（明代）

天子用虎臣，敌忾建奇绩。委身守四夷，四夷皆辟易。

归来赐彤弓，醉酒兼饱德。绮筵罗金殿，箫鼓沸云日。

同心发和气，欢声自盈溢。咸愿竭股肱，干城效微力。
双雉操
杨维桢（元代）

双雌雉，锦绣裆，朝呼凤皇侣，莫宿鸱鹗房。两雌角角声稠将，晋阳罗网艾如张。

艾张不可脱，小喜鹊子先飞扬。一雄欲苟活，两雌誓溘亡。

于乎宁为两烈死白刃，不活金笼异姓王。
陪徐子仁宿瑀上人房
金大车（明代）

平野千林雨，衰年七尺藤。
独冲青嶂暑，来访白头僧。
蔓草荒禅榻，虚堂耿佛灯。
勿嫌山馆寂，长啸对孙登。
木兰花慢·丁未中秋
刘克庄（宋代）

水亭凝望久，期不至、拟还差。隔翠幌银屏，新眉初画，半面犹遮。须臾淡烟薄霭，被西风扫尽不留些。失了白衣苍狗，夺回雪兔金蟆。
乘云径到玉皇家。人世鼓三挝。试自判此生，更看几度，小住为佳。何须如钩似玦，便相将、只有半菱花。莫遣素娥知道，和他发也苍华。
石民瞻山图
朱德润（元代）

女娲鍊五色，大磈补不牢。至今西天首，天近山常高。

嵯峨苍云表，百鸟不敢巢。仙人十二楼，城阙金岧峣。

下连丹砂井，皓气冲寂寥。似闻笙竽韵，有客醉仙桃。

采芝者谁子？霞冠赤霜袍。手持长年书，邀我同游遨。

我今胡不乐，失志在蓬蒿。思仙不得去，作图谢尘嚣。

终当访王子，跨凤腾九霄。
秋暑酷甚戏咏
丘逢甲（清代）

西风南来秋力微，颢气晓敛张炎晖。火德已衰更中起，酷吏将去犹能威。

门前褦襶复辞客，树阴槃礡乃解衣。九龄羽扇未可弃，尚当为君效一挥。
中秋夜饮宾娥台
安琚（清代）

海门秋色望中来，落叶清尊静夜开。度岭闲云低远树，洗天凉月浸层台。

野翻碧浪禾千顷，炉沸秋涛酒一醅。万里清辉浮烟雾，欲招仙子下蓬莱。
昔昔盐
薛道衡（隋代）

垂柳覆金堤，蘼芜叶复齐。
水溢芙蓉沼，花飞桃李蹊。
采桑秦氏芙，织锦窦家妻。
关山别荡子，风月守空闺。
恒敛千金笑，长垂双玉啼。
盘龙随镜隐，彩凤逐帷低。
飞魂同夜鹊，倦寝忆晨鸡。
暗牖悬蛛网，空梁落燕泥。
前年过代北，今岁往辽西。
一去无消息，那能惜马蹄。
社中诸子同咏严子陵先生像
欧大任（明代）

汉主中兴日，斯人不可留。云霄频凤诏，天地一羊裘。

御榻客星夜，钓竿渔浦秋。富春徒想望，千载竟悠悠。
述侄饷日铸茶
曾几（宋代）

宝胯自不乏，山芽安可无。
子能来日铸，吾得且风炉。
夏木啭黄鸟，僧窗行白驹。
谈多转生睡，此味正时须。
和董显叔韵
袁说友（宋代）

江南昔物在觌面，足以慰予畴昔念。识公只在文字间，君子若昔今子贱。

江湖路远睽言谈，八年于外自亦閒。有时拂拭旧珠玉，端欲论诗伯仲间。

公怀席珍方就聘，一航我欲长安近。只知喜接故昔欢，宁羡官高如斗印。

羁怀寂寞逢春光，未著语意何可当。下帷诸孙出新句，如茧抽绪思无疆。

一诗杰出骇奇创，陡觉诗坛群胆丧。自怜老退无好怀，语不惊昔惭少壮。

宦情不绝真如丝，有愤莫吐谁与咨。只今犹得斯昔语，剩有风骚同激推。

不堪昔事长乖处，闻说扁舟复西去。十年一见意匆匆，更写潇湘别离句。

男儿气节天所资，道大何计合与违。但读诗书谈世事，看公衣锦他年归。
寄赵大观度支
范纯仁（宋代）

上天生贤杰，有意康斯民。六十不大用，徒劳何足云。

堂堂赵夫子，德与往哲邻。尝冠獬豸冠，血面婴龙鳞。

身轻秋叶危，大典虞湮沦。予时忝同僚，附骥愿亦伸。

自尔均出处，荏苒十四春。不肖罢蜀使，迂谬众所髌。

君独怜其心，抚劳意益亲。特枉廉按车，再宿骖行尘。

愧无管氏才，蒙此鲍叔仁。苍皇掺袂去，分老江湖滨。

前年易边麾，揖君东都门。君方领部使，迎遇谓可频。

不作旬浃别，各走西征轮。后前数舍间，音旨徒相闻。

到官但引领，莫觌綦与巾。道大果难合，税冕宁逡巡。

投劾勇自丐，就养归丘樊。君志固为得，我怀谁与论。

命驾适千里，兹义古所敦。有守念系匏，空望南山云。
满路花 赠文山周先生
王处一（金朝）

仙花常烂熳，不灭四时荣。因凭真水火，锻金精。功圆丹结，步步真云轻。满头风月爽，一粒刀圭，太虚仙路亲行。任消除、万劫尘情。别有好前程。这回无老死，得长生。仙风道骨，自觉太孤清。万派银河转，拨弄天关，大罗真性圆明。
郊庙歌辞。释奠武成王乐章。送神
佚名（唐代）

明祀方终，备乐斯阕。黝纁就瘗，豆笾告撤。

肸蚃尚馀，光景云灭。返归虚极，神心则悦。
再赋 其一
孔平仲（宋代）

楚泽兰纫佩，廉泉水洗心。荷锄通草径，戴笠钩藤阴。

欲蚤休陈事，须甘遂陆沈。谩呈诗藁本，李杜若知音。
拟寒山寺 其六十
释怀深（宋代）

人间官法中，畜生杀无罪。朝烹与暮割，恬然不知悔。

世法虽不理，冤债何时已。不见遂安公，五犬逼而死。
雪后二首
李若水（宋代）

玉霙著砌晓斑斑，天惜丰年特地悭。
爽气一屏山倚碧，冷光千叠水回环。
偈颂八十七首 其十三
释慧开（宋代）

夫子眼睛，瞿昙巴鼻。不是四六文章，亦非仁义礼智，普请大家齐侧耳。
县斋十咏·载荣桐
宁参（宋代）

几年惟悴质，一旦类生稊。
玉甃青初满，银床绿乍齐。
雅胜玄雨润，高称峄阳低。
况有苍姬叶，还当副剪圭。
杂咏
林石涧（宋代）

蓂荚阶前日月飞，羹墙惆怅望尧眉。
三千年笑巢由错，不见勋华揖逊时。
嘉佑辛丑蒙召还京二月八日道过陆氏之门因观
蔡襄（宋代）

风色微和日昼明，小栏花卉新芽生。
行人不是爱春物，一见芳丛似有情。
咏史诗。玉门关
胡曾（唐代）

西戎不敢过天山，定远功成白马闲。

半夜帐中停烛坐，唯思生入玉门关。
古鼎作香炉
范成大（宋代）

云雷萦带古文章，子子孙孙永奉常。
辛苦勒铭成底事？如今流落管烧香。
士能斋头阻雨仲淹舆疾来会一律迟之
胡应麟（明代）

风雨催寒食，残花闭小楼。丁香空结恨，红豆故生愁。

梦隔青绫被，春迟绿绮裘。观涛今起色，迟汝万峰头。
去通义按刑汉嘉至中岩师伯浑临别于此因成二
晁公溯（宋代）

相送自崖返，忍看骑马回。
故情真独厚，叠鼓未须催。
此去无三舍，相留尽一杯。
风林如惜别，摵摵暮声哀。
仙迹岩题诗二十三首·经阁
佚名（宋代）

宝阁庄严金玄耀，风铃震响玉丁东。
甍飞杰出青霄上，道典珍藏在此中。
送谢应祥
穆孔晖（明代）

送君费县尹，为政慕何人。独爱阳城拙，兼闻范叔贫。

苍生堪涕泪，古道久逡巡。城外桑麻路，经过莫厌频。
酬王定国五首 其一
刘攽（宋代）

放逐朝恩本自优，衡山犹是古荆州。百年生计羞蜗角，九品人情看马头。

炎瘴还归君不恙，风波别去我离忧。柔姬一唱阳关曲，独任刚肠亦泪流。
安平晓发
陈田（清代）

笋舆坐啸足萧閒，曲径纡回水一湾。绿野催耕新贺雨，白云作海欲沈山。

地饶丘壑能留赏，春满莺花为解颜。记取定翁诗句好，幽居掩翠忆乡关。
与客夜论诗作
邓云霄（明代）

癖入膏盲未易医，朝朝觅句渐成痴。无人不贵千金帚，今世谁当一字师？

兴到柔肠偏宛转，情来枯管自淋漓。那能尽扫安排障，直似河梁饯别时。
亚叟惠腊粥次韵
许景衡（宋代）

飞琯迎长候，香糜入腊新。交情最怜客，节物独惊人。

云意安排雪，梅香告报春。病中疏酒盏，兀坐惜芳辰。
赠樊川长老（一作清尚诗）
可止（唐代）

瘦颜颧骨见，满面雪毫垂。坐石鸟疑死，出门人谓痴。

照身潭入楚，浸影桧生隋。太白曾经夏，清风凉四肢。
依韵和欧阳永叔秋怀拟孟郊体见寄二首
梅尧臣（宋代）

我居西北地，秋无东南风。
木脱不塞望，高台空九重。
音尘安可得，鸿鴈鸣霜中。
日看紫苔生，乃见三经穷。
一闻离骚篇，写尽楚客胸。
胸怀如宝匣，夜夜吼生铜。
杨布打狗
列子（先秦）

杨朱之弟曰布，衣素衣而出。天雨，解素衣，衣缁衣而反。其狗不雨，迎而吠之。杨布怒，将扑之。杨朱曰：“子无扑矣，子亦犹是也。向者使汝狗白而往黑而来，岂能无怪哉？”
冬晴三首
赵蕃（宋代）

吾家章泉村，有竹数十百。
平时爱不伐，雪后多摧折。
江东绝近书，未省有无雪。
颇复念此君，谁欤抚霜节。
山中吟
陈允平（宋代）

山西茂林麓，中有盘旋谷。
飘飘双凤凰，飞立山上玉。
初夏幽居偶题
陆游（宋代）

放逐还家一老翁，痴顽自笑更谁同？倚栏风月黄昏後，携杖园林绿润中。
泳水小鱼依藻荇，觅巢轻燕拂帘栊。
此身要岂坚牢物？莫遣须臾酒盏空。
曲江道中二首
赵蕃（宋代）

晓甑初炊早稻鲜，传呼与觅卖鱼船。
可怜弹铗竟成恨，空对筠篮翠柳穿。
次韵和审言与孙少述会游审言以病不至
沈遘（宋代）

三吴高士厌英躔，乘兴南来得暂延。俗役更思抛吏几，胜游还约泛湖船。

平生慕义如饥渴，自昔论交孰后先。独恨良朋不相对，一吟嘉句重悁悁。
归里后亲朋枉过有作 其一
钱之青（清代）

吾家聚族居，比邻皆亲友。念我远道归，胥来问安否。

回首出门初，变迁几八九。门庭半更新，旧存惟榆柳。

尊长既凋零，辈行俱老丑。远归非不适，离别苦太久。

追往更抚今，恐作穷独叟。重感丈人情，为我治斗酒。
刘共甫枢密挽词三首
周必大（宋代）

世抱忠精节，心睎社稷臣。
拖绅遗奏日，驰驿挟医辰。
谠论留丹扆，清班閟紫宸。
史鱼尸谏后，圣代不无人。
题殖轩
陈造（宋代）

窗户青红断手初，桃蹊竹径类僧居。
日陪骚客挥椽笔，时著班衣奉板舆。
领会能忘一樽酒，穷通拟付十年书。
仍闻布谷催春事，一雨朝来溜决渠。
次韵答杨士廉二首 其一
乌斯道（明代）

铁崖仙去梦魂安，之子先登上将坛。笔走龙蛇誇旭圣，诗成锦绣薄郊寒。

敝裘正想云间脱，长剑空于海角弹。昨夜偶来陵水上，满天明月为同看。
偈颂七首 其五
释亮（宋代）

者僧问处绝誵讹，就便拈来付与它。嫩绿枝头红一点，动人春色不消多。
六月八日苦暑二首
张耒（宋代）

微飙不振发，皎日沸重渊。
万木夺华采，祝融方燎原。
青山瘁无姿，流泉不复寒。
眷彼道路子，念兹农亩勤。
荷锄讵敢后，担囊无息肩。
亦知苦可畏，谋食敢遑安。
三伏方肇序，金融未能完。
聊安环堵居，酌彼溪中泉。
西江月
张先（宋代）

泛泛春船载乐，溶溶湖水平桥。高鬟照影翠烟摇。

白纻一声云高。

倦醉天然玉软，弄妆人惜花娇。风情遗恨几时消。

不见卢郎年少。
八月七日被命上会稽沿途所历拙於省记为韵语
魏了翁（宋代）

微之曾谪会稽居，州宅诗联画不如。
绕阁烟岚新雨后，满山楼阁上灯初。
登楼绝句和者甚多又从而用韵择其可录者录之
戴复古（宋代）

心地清凉日日秋，怕沾尘土莫低头。
置身不在众人下，处处皆成百尺楼。
虞美人草
姜夔（宋代）

夜阑浩歌起，玉帐生悲风。
江东可千里，弃妾蓬蒿中。
化石那解语，作草犹可舞。
陌上望骓来，翻愁不相顾。
布袋赞
释惟一（宋代）

逢人乞一文，袋进而敌国富。
不是下生迟，嫌佛不肯做。
法华清磬
苏再渔（清代）

悠悠玉磬隔汀沙，宛在中央扣法华。清响几番逾走浪，余音一缕袅浮槎。

泠然有意敲残月，静处无心击断霞。独调宫商名利淡，此声应属老僧家。
读史三绝
洪咨夔（宋代）

泗水飞沉周宝鼎，霸城遏住汉铜人。
人心不似无情物，多少英豪入魏秦。
宿渔蒲
赵以文（清代）

渔浦乘潮泊，蒲帆卷暮烟。孤舟斜划水，危塔远撑天。

客路方经日，离情似隔年。凄然成野宿，愁梦绕江边。
贯之自岳先还衡阳示诗见别次韵奉和
刘摰（宋代）

云壑登临杖屦随，狂歌清醉乐忘疲。拍肩正赋游仙曲，回首还吟陟屺诗。

春草便惊南浦别，寿觞应慰北堂慈。区区流水高山意，常有孤音托子期。
念奴娇·沧洲一叶
刘辰翁（宋代）

沧洲一叶，待借君、回我炉亭春意。突兀灵光无立壁，八面江风寒齿。乡屐廊深，笼门槛赤，数月才几。千年未论，岂无数十年计。我本高卧墙东，何知人事，推枕为君起。憔悴庚寅何足记，不觉联翩宾戏。白雪阳春，黄鸡唱日，绝少澄心纸。我歌草草，和章有例还例。
春日茶陵道中
毛国翰（清代）

云阳山下雨初晴，南上高原见石城。山路无人花自发，竹林终日鹧鸪声。
徽宗皇帝灵驾发引挽词四首 其二
汪藻（宋代）

三雍无逸隽，四海屡丰年。嘉瑞标图谍，休功被管弦。

鼎成龙即去，书远雁空传。多少承平老，遥悲杞国天。
酹江月
葛长庚（宋代）

当初误触，紫微君、谪下神霄玉府。醉后骑龙吹铁笛，酒醒不知何处。绛阙寥寥，红尘扰扰，老泪滂如雨。人间天上，桑田沧海如许。

遥想十二楼前，琪花开已遍。鸾歌鹤舞。梦到三天还又落，愁听空中箫鼓。独倚阑干，笑拈花片，细写思归字。东风还会，为伊吹上天去。
雨后观涨
冯伯规（宋代）

闻得江头汹涌声，不知何处雨盆倾。
两涯牛马那容辨，一夕蛟龙怒不平。
涩尽横汀孤树在，微琥顽翳夕阳明。
尽饶河伯乘秋旺，潦涸霜寒水自清。
次韵赠友
陈深（宋代）

柴门饶野兴，不逐世浮沉。
父子诗尽乐，山林木石心。
玩云聊晚句，卧雪拥寒衾。
又欲移家去，幽栖恐去深。
寄题月潭方丈
张埴（宋代）

嵩山古禅林，俯有潭一镜。
中涵片月朗，了了能见性。
月即是圆觉，潭即是清净。
清净而圆觉，何以得究竟。
鼻端一点白，而具法眼正。
指亡轮灭没，千江烟相映。
寒山叫不应，谁与足幽咏。
众生在黑劫，转脚成踏暝。
脱落众浊源，舞影秋夜静。
游马平仙弈洞
赵与霦（宋代）

凿石纵横十九槽，千年仙迹在林皋。
因思有局无棋意，可是从前不著高。
次孙君汝弼晚步韵
刘跂（宋代）

寂寥谁过仲宣楼，邂逅斯人肯小留。多病儿童便食粥，忘机鸥小共临流。

赋成拟学张平子，志大空惭马少游。载酒从今相煖热，著书应不号穷愁。
山居遣兴
释绍嵩（宋代）

百衲老空林，疏慵倦九箴。
浮沉千古事，去住两乡心。
绝顶无禅侣，忘言有匣琴。
感多聊自遣，时复一闲吟。
省中
高岱（明代）

萧萧竹径暝烟浮，散帙鸣琴事事幽。
若比潇湘渔父隐，门前只少木兰舟。
东阁官梅十咏补遗 其八
金朝觐（清代）

花间小集绿初团，风致嫣然春未阑。座客莫谈天宝事，美人零落易心酸。
禅人并化主写真求赞
释正觉（宋代）

祖祖家传，心心印全。
混沌未受凿，威音不得专。
蕉雷文象齿之所以，桂月晕犀角之能然。
水自竹来兮绿非假借，风从华过兮香有因缘。
学士院燕侍郎画图
王安石（宋代）

六幅生绡四五峰，暮云楼阁有无中。
去年今日长干里，遥望锺山与此同。
邛州青霞嶂
张俞（宋代）

雾山环合自云川，户有清溪种玉田。
万本桃花不知处，几人曾得问秦年。
次韵子瞻人日猎城西
苏辙（宋代）

将贤士气振，令肃军声悄。
晨登戏马台，一试胡褭。
城空巷无人，里社转相晓。
吾公庶无疾，但恐园囿小。
荆榛一焚荡，雉兔皆惊矫。
翩翩白马将，手把青丝挑。
少小事边徼，斩刈轻荼蓼。
殿前赐鞍勒，珂月明皎皎。
自言得所事，强暴无不了。
庙算本诗书，下策禁焚燎。
当令百链刚，甘就一指绕。
低回未尝试，坐被世人少。
秋霜一朝下，凌励见鸷鸟。
为君整骄惰，重立穰苴表。
连日食粥儿辈愠见示之以诗
陆文圭（元代）

抄书灯下语吾儿，歉岁艰辛汝未知。
坡老忍饥常并日，少游餍粥亦多时。
但令后世师吾敛，深怪诸入遗经危。
天意从今吾信解，穷人大抵欲昌诗。
送萧大山赴新兴令
乐雷发（宋代）

翡翠芙蓉去路荒，许浑诗里认封疆。
昔闻古佛传宗印，今得吟仙绾县章。
鱼婢蟹奴供俎豆，马入龙户杂耕桑。
澹翁应解知心事，试汲寒泉荐瓣香。
寄从弟
李华（唐代）

眼病身亦病，浮生已半空。迢迢千里月，应与惠连同。
郊居九日
庞谦孺（宋代）

树夹门方正，谷侵岸隤。
水摇云影动，风抑鸟声回。
篱缺舟常过，庭空客不来。
故人经岁月，又见菊花开。
澎湖杂咏 其十七
陈廷宪（清代）

海阔常多拔木风，工师故作小房栊。自家门户低头惯，行到高堂尚曲躬。
和吴子开访省中韵
徐侨（宋代）

自公不退准为常，永昼深帘坐此堂。
今日与君添转语，共参云石与风篁。
呈陆严州五首
赵蕃（宋代）

一代文翰主，百年风月怀。
于今则所独，视古良与偕。
试评云雾窗，孰与山水斋。
况我方与严，身沈名不埋。
南歌子（绍兴辛酉病起）
向子諲（宋代）

病著连三月，谁能慰老夫。萧萧短发不胜梳。风里支离欲倒、要人扶。

秋月明如水，岩花忽起予。旋篘白酒入盘盂。报答风光不醉、更何如。
水龙吟 怀雪香季妹
顾信芳（清代）

瘦红庭院销魂，离心恰比梅心苦。无穷山色，无情杜宇，催人归去。

前度分携，今番别恨。鬓霜千缕。更那堪、一抹裙腰芳草，又还认，来时路。

依稀雁行联袂，忆曾向，啸台同步。篱外吹香，帘边伴影，素蟾初吐。

何事多情，和天也妒，竟成睽阻。这相思、何日重来花底，对伊家诉。
题西庵寺
张士逊（宋代）

西庵深入西山里，算得当年少客游。密密石丛盘小径，涓涓云窦泻寒流。

松皆有节谁青盖，僧尽无心也白头。欲刷粉牌书姓字，调卑官冗不堪留。
刘五草虫扇子
刘攽（宋代）

吾宗白团扇，画作草虫样。天时变炎凉，弃置几惆怅。

网虫苍苍颜色晦，画工笔法依然在。剪裁帖缀复生光，白月团团仍可爱。

苍蝇轻巧蝴蝶狂，怒螳斮斧谁能当。老蚕作茧意自了，露蝉孤嘒殊清凉。

其馀百品随变化，天机所动俱閒暇。座人咨嗟用笔精，不知犹是今人画。

画工侯生今白头，有时看画还泪流。壮年名声却自惜，老去心神无处求。

始知能事须当年，盛时一过殊可怜。即今拙工各自喜，岂知此家先日前，落笔辄得千万钱。
入狱第九十九
文天祥（宋代）

阴房鬼火青，白日亦寂寞。
自非旷士怀，居人莽牢落。
戏柳棠
杨汝士（唐代）

文章漫道能吞凤，杯酒何曾解吃鱼。

今日梓州张社会，应须遭这老尚书。
秋雨四首 其二
刘攽（宋代）

漠漠清秋雨，萧萧万宇寒。蛟龙移窟宅，江汉急波澜。

瘴雾深蛮洞，旌旗湿汉官。南征愁失道，后土若为乾。
池阳 其二
沈辽（宋代）

水南残钟水北清，浮云断处玉钩明。持杯欲饮还看帽，十里春江如镜平。
池阳道中
严粲（宋代）

脱叶舞风过别岸，湿云含雨上晴天。脩途喜借晚凉得，幽鸟一声生翠烟。
戊戌元日三首
方回（元代）

炉香礼天地，再过古来稀。
此日仍逢节，何时定许归。
年高还拜怯，客窘久留非。
遥忆小儿女，新春只故衣。
新磨古镜
吴若华（清代）

古镜朦胧减旧清，一朝磨洗倍晶莹。云开夜月秋毫见，雨过菱晶色相明。

阅世兴亡疑有眼，辨人好丑总无声。玉台妆罢时时拂，莫使浮尘又暗生。
八声甘州
袁去华（宋代）

正阴阴、夏木听黄鹂，百啭语惺忪。乍钩窗意适，临池倒影，竹树忪葱。翠盖红妆窈窕，香引一帘风。向晚追凉处，月挂梧桐。

何处楼头吹笛，渐玉绳低侧，河汉横空。想调冰雪藕，清夜与谁同。贮离愁、难凭梦寄，纵遣书、何日有征鸿。房栊静，伴人孤寂，唯有鸣蛩。
与庆伯广声别后有怀
赵蕃（宋代）

万壑分争汹汹来，扁舟寸上亦难哉。
晚晴只有山堪看，望极还忧远思哀。
谢许栖默道士手写黄庭经见寄
郭祥正（宋代）

与君有前期，共为名山乐。十宿太上家，百骸失尘缚。

夜半瞻星辰，离离半空阁。香氲结盖网，华灯焕朱琧。

金钟击清霜，远响答玄壑。太霞无别境，洞章自酬酢。

君虽潜贱贫，志意在寥廓。暂为处群鸡，曾是横空鹤。

一别几何时，又见圆蟾落。长须俄及门，金石重然诺。

手写黄庭经，寄我辟邪恶。我方闭空屋，隐几效南郭。

为君兴一读，玉液泻河洛。何当结长游，相伴趋恬寞。
始生七章章八句上皇子嘉王生辰
陈傅良（宋代）

入均此生尔，王生乐无涯。
如将与人同，请自今夕推。
奉觞一何多，于以介寿祺。
王其敬举觞，一念周八维。
次韵臧秀才读苏集
陈造（宋代）

自我得苏集，玩阅几忘年。
汲甘乏修绠，适远疲短牵。
取一九不随，望若终茫然。
子齿始半我，用志超我先。
晶荧出秀句，妙斲遗雕镌。
此翁深堂奥，骈阗谁敢专。
潢污置不云，学海须百川。
怪子介且方，落笔盘走圆。
子真苏门徒，岂独长短篇。
平生修月手，不补衣履穿。
秦黄晁张陈，众星耿霜天。
世儒昂其首，指似如登仙。
子起斯人后，游刃牛无全。
邢娥望可知，众女空丹铅。
何时班荆地，解我心悬悬。
即今清夜梦，不止怀昔贤。
作堂六桂之东命之曰桂生取汉人招隐篇桂树业
程珌（宋代）

几年列植擅清芳，今日標题始作堂。
远向松罔分老荫，近于菊畹借寒香。
地虽未离人间世，心已全然物外乡。
最好夜来清绝处，飞霜带月下南塘。
讲德陈情上淮南李仆射八首 其四
许棠（唐代）

帝念淮堧疫疹频，牢笼山海委名臣。古来比德由无侣，当代同途岂有人。

夜宴独吟梁苑月，朝游重见广陵春。多年疲瘵全苏息，须到讴谣日满秦。
水调歌头·三载役京口
刘学箕（宋代）

三载役京口，十度过松江。垂虹亭下烟水，长是映蓬窗。钓得锦鳞成脍，快把双螯浩饮，豪气未能降。醉舞影零乱，心逐浪舂撞。景苍茫，歌欸乃，石空硿。蒹葭深处，适意鱼鸟自双双。便拟轻舟短棹，明月清风长共，与世绝纷龙。嘉遁有真隐，不羡鹿门庞。
喜小儿病愈
陆游（宋代）

喜见吾家玉雪儿，今朝竹马遶廊嬉。
也知笠泽家风在，十岁能吟病起诗。
新荔枝四绝
范成大（宋代）

海北天西两鬓蓬，闽山犹欠一枝筇。
鄞船荔子如新摘，行脚何须更雪峰？
题韩干马
谢采（宋代）

圉人唐衣冠，天闲畜神骏。虽非金日磾，不忝张景顺。

饱食无嫌身贱卑，时其渴燥张饮之。长年牧养瘠者肥，龙鬐凤臆誇权奇。

韩干仙翁挥翰手，毫端幻出渴乌首。气不凋丧骨肉匀，艺精端继王裴后。

遥想腾骧析木津，衔勒难拘自在身。斗水底用求他人，渌波沄沄易水春。
夜梦见太母急呼诸孙前拜
陈献章（明代）

欲觉未觉梦中梦，有形无形身外身。喜逐悲来呼不得，曾孙前拜太夫人。
吴中羊肉价高有感
高公泗（宋代）

平江九百一斤羊，俸薄如何敢买尝。
只把鱼暇充两膳，肚皮今作小池塘。
英游阁诗
饶节（宋代）

西湖气欲吞吴楚，山作重围如捍虏。回环楼阁骇鱼龙，挺拔浮图逼云雨。

西湖英游天下传，湖光山色当圭田。何须西土方为净，不待吴门自是仙。

雪花飞时妙无价，梅影横斜端可画。荷气薰人六月风，月华彻底三秋夜。

阴容霁色风且雨，晓光暮碧寒代暑。阁中气象顷刻移，诗人不是无心赋。

竹阁使君遗迹空，草堂居士但闻风。百年光景电划水，湖山无限生有穷。

爱君长才犹袖手，岂宜苦为湖山久。君不见向来阁上旧游人，富贵功名古无有。
河西勘稻
王安中（宋代）

据鞍不觉醉中乡，水陆纷纷利害长。便作河西劝农使，梦回应未熟黄粱。
谢万石对镜写真图为谢廷玉赋
陈琏（明代）

面对菱花自写神，可人风采宛犹真。当年亦是清谈者，不染元规半点尘。
嵩阳宫三将军柏
黄克晦（明代）

人间柏大此全稀，老干宁论四十围。
盖偃曾倾天子葆，露寒应覆侍臣衣。
犹看连影容千骑，那识何枝系六飞。
惆怅茂陵无限树，荒丘残陇草菲菲。
题郭庄路
王十朋（宋代）

南山有井名黄花，我卜别业临其涯。酌泉漱石思往事，天遗景与名俱嘉。

东篱采菊隐君子，悠然凝望南山赊。兹人高躅已千古，三径芜没堪咨嗟。

我生本抱丘壑尚，误涉尘世争浮蜗。十年太学志未遂，归来陇亩躬桑麻。

草庄新筑亦不恶，青山远近光交加。会须移住效杜老，终赋归去师陶家。

新凉入郊九日近，西风渐欲吹乌纱。龙山风俗有故事，撩我清兴凌烟霞。
题松上双喜鹊为易百户赋
曹义（明代）

乔木凌霄雨露深，阴连油幕昼沉沉。应多勋绩褒封近，灵鹊先来报好音。
吴彩鸾写真
谢薖（宋代）

天上凤皇难独宿，人间翡翠本双栖。丹青不共文萧共，谁遣雉东迷雀西。
次膺哀辞三首 其二
李昭玘（宋代）

平昔弦觞浪自怡，暮年荐鹗有新知。蛾眉翻作黄昏哭，乐府空传白纻词。

上国音尘随梦断，东山箫管结秋悲。风亭月观依然在，辽鹤归来复几时。
夜宿三台东杨炼师
刘崧（元代）

三台山祀净明君，香火新从葛井分。案上道书秋后写，空中仙井夜深闻。

星垂天近连青野，雨过山空起白云。更有雷坛人不到，十年珠树鹤成群。
诗 其五十一
拾得（唐代）

人生浮世中，个个愿富贵。高堂车马多，一呼百诺至。

吞并田地宅，准拟承后嗣。未逾七十秋，冰消瓦解去。
赠旴江谢正之
杨万里（宋代）

旴江天上银河冰，麻姑人间白玉京。不生金珠不生玉，只生命代千人英。

前有泰伯后子固，后无来者前无古。九州四海何同年，浓墨大字荐惠连。

君家春草池塘句，只今又见君著语。袖中绣出诗一编，清新不减春草篇。

愿君努力古人事，再光麻姑与旴水。
次韵陈颖仲晚步见山
李弥逊（宋代）

青鞋布袜绕江湄，矫首山房送日西。
小榼留人灯下觅，短筇邀我醉中携。
峰峦过雨新涂泽，草木逢春自品题。
投老归来同逆旅，好於此地斸愚溪。
赠宗先达半隐先生 其二
吕师濂（清代）

天半峨眉雪，从瞻地望高。寒侵苏武节，光助吕虔刀。

六月冰如玉，千岩松作涛。结庐尘不到，猿鹤自周遭。
谢司马倅惠东坡竹石
陈傅良（宋代）

出自坡翁余百年，传之温国子孙孙。
两家文物来归我，便盍投簪去杜门。
赠章使君
陶弼（宋代）

善战无如新息侯，汉兵才度绿萝州。
爱君挽我陶溪粟，直到洋河水口头。
强仲贤赴广东师帅幕
吴当（元代）

元戎分阃握兵符，筹昼须君答庙谟。千里车来天北极，五羊城在海东隅。

香云荔子丹砂颗，清露芙蓉锦绣图。早立勋名重邦国，莫令妖气傍江湖。
咏史 其四 明帝
陈普（宋代）

高堂光禄心刘向，未托孤前亦已知。争奈九龙规太大，不堪浅薄武皇基。
瓜桥竞渡
朱清（宋代）

东吴霸业已成然，渡口瓜畦泽未乾。
为问曩时仙在否，何堪云树鹤蹁跹。
效孟郊体七首 其二
谢翱（宋代）

移参窗北地，经岁日不至。悠悠荒郊云，背植足阴气。

新雨养陈根，乃复佐药饵。天涯葵藿心，怜尔独种参。
和虞退夫韵
魏了翁（宋代）

牛女河边两夹持，前瞻箕斗后虚危。
经星不动元如此，自是人閒空好奇。
韶知客
释居简（宋代）

育王浑不奈伊何，脚跨天童又倒戈。不是浙僧全杀活，成人应少败人多。
寿周枢密四首
曾丰（宋代）

元气自子始，入申为至清。
况在申中央，其气尤粹精。
金风冷飕飕，玉寒露泠泠。
人间物莫当，夜堕文昌星。
和休师见怀二首 其一
郭祥正（宋代）

幽栖新卜野僧邻，憔悴谁怜旧史君。幸有松声吹骤雨，可须歌响遏行云。
次韵志宏赠丹霞师
李纲（宋代）

倾盖相逢亦有缘，那堪心契更同年。六根净处三生现，一点通同万法全。

莲社子能知旧侣，香山我亦学癯仙。丹霞妙悟思良觌，千偈澜翻看涌泉。
拟寒山寺 其八
释怀深（宋代）

偶然家计富，享用便过度。猪厌思食羊，鱼厌思食兔。

朝昏但醉饱，锥刀图积聚。不畋鹑在宎，此理早须悟。
邸报改元得雪
姜特立（宋代）

天意阴晴冻未分，忽惊璧璐散纷纭。
梅花露白难夸客，麦本藏青预策勋。
野水断流鱼入槮，江云垂地雁迷群。
太平天子新鸿号，感召端由叶气薰。
蒿里曲
张煌言（明代）

猛兽在深山，藜藿亦寿考。况也济乱流，干城国之宝！

一朝捐宾客，三军哭孤岛；李代桃亦僵，蒯易丝逾扰。

吁嗟周遗民，去作流离鸟；路逢故鬼语，死生何草草！

野死媚乌鸢，水死蛟龙饱；哀哉失所天，人命不自保！
和何逢原寄韵
何梦桂（宋代）

世界归大壑，人事如奔淙。
浮生萃草木，万变成飘风。
触蛮两蜗国，王侯一蚁对。
下观黔首愚，咄嗟书虚空。
怒攘亦蠢蠢，群飞何梦梦。
失手弄刀剑，转眼生兵戎。
万骑彀弓矢，千夫驾临冲。
原野肆尸血，道路哀离鸿。
帅师有丈人，在师得师中。
不辜多全活，不与群丑同。
师克未为绩，不杀真肤公。
乾坤一胞与，感此重戚容。
涿鹿始争战，千古开武功。
春秋书战伐，三复为涰忡。
南风鼓虞氏，吾谁与王通。
击磬斯已矣，荷蒉犹可宗。
无用愧社栎，浪出羞涧松。
君谓叔孙智，人笑郦生庸。
未能半分补，政堕一动凶。
归来友石友，相对仲与翁。
抱神慎守一，吾欲师崆峒。
偈颂三十八首
释如净（宋代）

天得一以清，元正启祚。
地得一以宁，万物咸新。
且道衲僧得,一合作麽生。
太平歌有道，和气笑迎春。
虞美人·天凉来傍荷花饮
赵以夫（宋代）

天凉来傍荷花饮。携手看云锦。城头玉漏已三更。耳畔微闻新雁、几声声。兰膏影里春山秀。久立还成皱。酒阑天外月华流。我醉欲眠、卿且去来休。
有怀鉴湖春事
沈宝森（清代）

五里人家十里塘，画帘人影对湖光。桃花水满分秧早，楝子风来煮茧忙。

临水小门通酒市，转桥深树出茶樯。当年只道寻常事，客里相思为断肠。
句
钱昭度（宋代）

磻溪重得吕，维岳再生申。
贺孙使君
黄公度（宋代）

文宿动三吴，于门应大儒。
中秋寒律近，九叶瑞蓂敷。
锦被栖郎舍，朱幡镇海隅。
金鳌淹从橐，铜虎暂分符。
德荫纷桃李，仁风暖绔襦。
祝公椿寿永，千岁赞萝图。
别后再用前韵寄呈明府
吴颐（宋代）

所困每患失其亲，白首甘为未遇人。
饥目屡常昏皂白，晨炊何敢问新陈。
强颜愧我犹初仕，策足如君即要津。
惜别夜阑重款晤，交情终始暖於春。
赠安西王提举别
范梈（元代）

车声何轧轧，去我亦翩翩。借问车中人，几时到秦川。

秦疆数千里，西与云栈连。行人秣马过，猿啼上青天。

长安古帝州，宅土腴不偏。闻君答平昔，宦游祇晏眠。

十龄涉文史，十五怀家毡。二十学壮游，五十缀朝联。

奉常老掌故，今已二十年。功业晚何就，萧萧发垂肩。

天子念逢掖，锡官颇静便。紫衣绾墨绶，此是车中缘。

飘飖上都门，白马锦连乾。举案招青山，孟光老犹贤。

大儿坐车轩，小儿调马鞭。中儿又绝好，国语荷珠圆。

旦夕俟君至，买舍清渭壖。此皆足慰意，日食官俸钱。

俸钱足养亲，亲自有圭田。人生慕富贵，富贵翻受怜。

不有钟鼎食，亦无膏火煎。前日三市事，目击心凛然。

当时气凌人，不得呵乌鸢。观君浩荡去，万事当弃捐。

孔子不西行，及河轨再旋。今君涉河流，西路方绵绵。

终南与嵩华，是中多神仙。仙掌出浮云，上有三峰莲。

真人玉拄杖，挂在明月弦。便当往从之，吸月升太玄。

金鼎交龙虎，使我神貌坚。奈何二三月，百忧集离筵。

空花如锦机，野色相交鲜。杨花乱愁思，万条散青烟。

我不酌美酒，敬让故人先。搥碎琥珀杯，独洒春风前。

春风澹无言，徒以别虑牵。别亦无所虑，所虑应当宣。

愿及相思时，中肠郁纠缠。为吹双紫燕，衔书到君边。

矫矫萧徵君，珠贝藏龙渊。一别如列星，随天夜移躔。

凤有五色瑞，时下岐山巅。请君问起居，归来定何年。
水调歌·湘阴簿新居
徐宝之（宋代）

了却意中事，卜筑快幽情。雨帘云栋深窈，歌笑霭春生。青嶂碧溪门户，暖翠浮岚衿席，前日展湘屏。种竹看霜节，栽菊待秋英。
九世图，间居赋，丽人行。名碑古画，贴遍东阁与西亭。庭下森兰洁玉，天外骧龙舞凤，心迹喜双清。频瀹炊茶鼎，听我扣门声。
季布
徐钧（宋代）

一诺千金汉重臣，平生恩力报何曾。
朱家不德人传美，殊愧张苍父事陵。
送温冬官使陜西
王弼（明代）

关西民庶委蒿莱，鸿雁嗷嗷极可哀。金币屡从天府出，旌旗正可地官来。

华阴山逼河声转，函谷鸡鸣树色开。陇蜀连封才咫尺，使成应换綵衣回。
西庵上人住夏禁足以诗戏之
耶律楚材（元代）

触处无非选佛堂，东风何处避春光。郡人无足充千界，大地绝尘塞四方。

举步踢翻沧海月，转身踏破白云乡。快须击碎闲家具，说向西庵笑一场。
句 其一
张镃（宋代）

一棹径穿花十里，满城无此好风光。
五月朔日奉皇太后御园宴赏之作
弘历（清代）

粽席蒲觞荅令辰，天中景物一番新。雨馀山色深于黛，风定波光正可人。

麦已到秋扑陇亚，榴初明火步檐巡。欢颜上食还增感，前岁今朝事不伦。
莲荡
赵蕃（宋代）

舟涉越溪悲，梯攀玉井危。
何如澹成映，更有绿相欹。
不作骚人恨，频成谢客诗。
钓船如许坐，蓑笠不辞披。
玉山枕（仙吕调）
柳永（宋代）

骤雨新霁。荡原野、清如洗。断霞散彩，残阳倒影，天外云峰，数朵相倚。露荷烟芰满池塘，见次第、几番红翠。当是时、河朔飞觞，避炎蒸，想风流堪继。

晚来高树清风起。动帘幕、生秋气。画楼昼寂，兰堂夜静，舞艳歌姝，渐任罗绮。讼闲时泰足风情，便争奈、雅歌都废。省教成、几阕清歌，尽新声，好尊前重理。
先人琴砖从修宅得之感而赋此
陶益（明代）

吾亲难得见，故物易湮沉。出土犹疑璧，挥锄不视金。

焦桐寻雅约，流水待知音。珍重归堂上，缅焉思独深。
玲珑玉 雷声。用刘芙初韵
张慎仪（清代）

飞絮漫天，掩纸阁、坐到宵深。狞飙𦾶紧，萧萧竹也难任。

半晌擦檐搔瓦，与丁东铁马，并作清音。寒侵。怪玉楼，冻和不禁。

多少空江征棹，料征人衣碎，煮酒孤斟。万玉腾糅，正四垂、阴霰沉沉。

听取洒篷声脆，定触拨、前端离绪，感慨遥吟。吟未已，还理弦、弹付蜀琴。
次韵赵逢源秋日溪居十绝 其一
王庭圭（宋代）

溪面微凉生晚风，山衔落日半边红。临流解赋归来句，知是柴桑避俗翁。
句 其一
胡致隆（宋代）

金山顶上看回雁，铁瓮城西听杜鹃。
仙霞岭
马子严（宋代）

镇日崎岖度远山，远山深处解征鞍。
翠环水古四围匝，冻积肥冰一夜寒。
月影自催人起早，泉声不许客眠客。
明朝直向烟霞去，身在亨衢天地宽。
汝是慧超
释守卓（宋代）

问佛如何答慧超，秤锤虽定价相饶。云中不睹双雕落，箭过新罗十万遥。
春感 其二
葛宜（清代）

寂寞村居水一涯，半间茅屋傍溪斜。亦知昨日复今日，閒数开花与落花。
天仙子（观舞·般涉调）
张先（宋代）

十岁手如芽子笋。固爱弄妆偷傅粉。金蕉并为舞时空，红脸嫩。傅衣褪。春重日浓花觉困。

斜雁轧弦随步趁。小凤累珠光绕鬓。密教持履恐仙飞，催拍紧。惊鸿奔。风袂飘飖无定准。
寄温州朱尚书并呈军倅崔太博（朱名褒）
杜荀鹤（唐代）

永嘉名郡昔推名，连属荀家弟与兄。教化静师龚渤海，

篇章高体谢宣城。山从海岸妆吟景，水自城根演政声。

今日老输崔博士，不妨疏逸伴双旌。
次韵必先侍御和郑维心忆梅并寄维心
刘一止（宋代）

紫梅溪上春先到，馀不沙边草未芳。五字真曾赋桑落，四弦犹忆调枫香。

雪中孤艳应愁绝，竹外斜枝不掩藏。永望佳人在空谷，此时幽独未须伤。
苏武慢（雪）
辛弃疾（宋代）

帐暖金丝，杯干云液，战退夜□＿飘。障泥系马，扫路迎宾，先借落花春色。歌竹传觞，探梅得句，人在玉楼琼室。唤吴姬学舞，风流轻转，弄娇无力。

尘世换、老尽青山，铺成明月，瑞物已深三尺。丰登意绪，婉娩光阴，都作暮寒堆积。回首驱羊旧节，入蔡奇兵，等闲陈迹。总无如现在，尊前一笑，坐中赢得。